महाराष्ट्र के मराठवाड़ा और उस्मानाबाद आज अकाल से जूझ रहे हैं। जो किसान देश के लोगों का पेट भरता है वह खुद भूखों मर रहा है। इन दिनों महाराष्ट्र में सूखा पड़ा हुआ है जिसके कारण किसान पर्याप्त मात्रा में खाने और बेचने के लिए अनाज पैदा नहीं कर पा रहे हैं। यह समस्या महाराष्ट्र की ही नहीं भारत के अन्य कई राज्यों की भी है जहां किसान किसी न किसी वजह से आत्महत्या कर रहे हैं या करने को मजबूर हैं। इसके बावजूद न तो केंद्र सरकार और न राज्य सरकारें इनकी ओर ध्यान देती नजर आ रही हैं। वे अपनी अलग राजनीति कर रही हैं। अगर ऐसे ही किसान मरता रहा तो इससे विकट संकट पैदा हो जाएगा और फिर खाने के लाले पड़ जाएंगे।